תמיר טסה

**תמיר טסה** (נולד ב-5 ביולי 1964) הוא מדען מחשב ישראלי ופרופסור מן המניין במחלקה למתמטיקה ומדעי המחשב באוניברסיטה הפתוחה, העוסק בתחומי הקריפטוגרפיה ופרטיות המידע.

## ביוגרפיה
תמיר טסה נולד בשכונת יד אליהו בתל אביב להורים ילידי תימן (דליה וחיים טסה). למד בבית הספר היסודי "גיבורי ישראל" בתל אביב, ובהמשך עבר לבית הספר גרץ, שם למד בכיתת המחוננים הראשונה שפעלה בישראל. בשנת 1976 עבר עם הכיתה בה למד לתיכון עירוני ד', שם למד עד 1982. בשנת 1981 החל את לימודיו לתואר ראשון משולב במתמטיקה שימושית ובמדעי המחשב באוניברסיטת תל אביב במסגרת העתודה האקדמית, אותם סיים בהצטיינות יתרה. הוא התגייס לצבא ב-1984 ושרת בחיל המודיעין עד לשחרורו ב-1989 בדרגת סרן. במקביל סיים את לימודי התואר השני במתמטיקה שימושית בהצטיינות יתרה בהנחיית פרופסור איתן תדמור. נושא התזה שלו היה
Applications of compensated compactness to scalar hyperbolic conservation laws

הוא המשיך בלימודים לדוקטורט במתמטיקה שימושית בהנחיית פרופ' תדמור אותם השלים ב-1993. נושא הדוקטורט היה
One-sided Lipschitz stability and its applications for nonlinear conservation laws

בשנים 1993–1996 שימש כ־Assistant Professor במחלקה למתמטיקה באוניברסיטת קליפורניה בלוס אנג'לס. עם חזרתו לארץ השתלב בתעשיית ההייטק ועבד בחברות Algorithmic Research (לימים DocuSign) ו-Bigband. בשנת 2003 התקבל כמרצה בכיר במחלקה למדעי המחשב באוניברסיטת בן-גוריון בנגב. במקביל הצטרף למחלקה למתמטיקה ומדעי המחשב באוניברסיטה הפתוחה. בשנת 2011 עלה לדרגת פרופסור חבר באוניברסיטה הפתוחה ובשנת 2017 עלה לדרגת פרופסור מן המניין. בין השנים 2006 ו-2009 כיהן כראש המחלקה למדעי המחשב באוניברסיטה הפתוחה.

בנוסף, בין השנים 2008–2019 הוביל טסה את יום התיאוריה הישראלי השנתי במדעי המחשב, שהתקיים מדי שנה באוניברסיטה הפתוחה ושימש מסגרת למפגש ולהצגת מחקרים עבור קהילת מדעי המחשב התאורטיים בישראל, בהשתתפות חוקרים מהארץ ומהעולם, בהם גם מספר זוכי פרס טיורינג.

לאורך השנים לימד פרופ' טסה באוניברסיטת תל אביב, אוניברסיטת בן-גוריון, אוניברסיטת רייכמן, המכללה האקדמית תל אביב-יפו, והיה פרופסור אורח ב-אוניברסיטת לורן בעיר מץ, ובפקולטה להנדסה באוניברסיטת תל אביב, והיה חוקר עמית במכון ליישומי מחשב במדע ובהנדסה (ICASE) במרכז המחקר לנגלי של נאס"א בווירג'יניה.

טסה מתגורר בכפר סבא והוא אב לנעמי.

## תחומי מחקר
מחקריו של טסה עוסקים בתחומי מדעי המחשב התאורטיים, קריפטוגרפיה ופרטיות מידע. עבודתו המוקדמת התמקדה באנליזה מתמטית, ובפרט במשוואות דיפרנציאליות חלקיות לא ליניאריות, לרבות חוקי שימור היפרבוליים, משוואות פרבוליות מנוונות ותורת ההומוגניזציה. בהמשך עסק באופטימיזציה קומבינטורית ובקריפטוגרפיה. מחקריו בתקופה זו כללו אלגוריתמי קירוב לבעיות קשות חישובית, בעיות השמה ותזמון, וכן נושאים כגון חלוקת סוד, איתור בוגדים, הצפנת שידור, והגנה על מידע באמצעות סימני מים דיגיטליים. לאחר מכן התמקד בפרטיות מידע ובכריית נתונים תוך שמירה על פרטיות. עבודותיו עסקו באנונימיזציה של מאגרי נתונים ורשתות חברתיות, בפרטיות דיפרנציאלית ובשיטות לפרסום נתונים באופן המאזן בין תועלת המידע לבין שמירה על פרטיות.

בשנים האחרונות עוסק טסה בחישוב רב־צדדי מאובטח וביישומיו. מחקריו כוללים פיתוח פרוטוקולים ואלגוריתמים לשימור פרטיות בסביבות מבוזרות, ובהם פתרונות לאופטימיזציית אילוצים מבוזרת, מערכות המלצה, ניתוח רשתות חברתיות, מערכות הצבעה אלקטרוניות, וכן מנגנונים להקצאה הוגנת ולבחירה קולקטיבית. מחקריו משלבים כלים מתחומי הקריפטוגרפיה, הבינה המלאכותית ומדעי הנתונים, ומתמקדים בפיתוח שיטות לחישוב משותף מבלי לחשוף מידע רגיש.

## קורסים שפיתח באוניברסיטה הפתוחה
תמיר טסה היה שותף לפיתוח קורסים במתמטיקה ובמדעי המחשב במסגרת האוניברסיטה הפתוחה, ובהם מבוא לקריפטוגרפיה, אנליזה נומרית 1, אנליזה נומרית 2, מתמטיקה בדידה: תורת הקבוצות, קומבינטוריקה ותורת הגרפים, מבוא לתורת החישוביות והסיבוכיות, מודלים חישוביים, מבוא ללמידה חישובית, ומתמטיקה ללמידת מכונה. כמו כן, היה שותף לפיתוח הקורס אלגוריתמים של האוניברסיטה הפתוחה שנלמד במסגרת פלטפורמת קמפוס IL.

## קישורים חיצוניים

* תמיר טסה באתר האוניברסיטה הפתוחה
* תמיר טסה באתר dblp
* תמיר טסה באתר Google Scholar
* תמיר טסה: איך לשתף סוד
* תמיר טסה: דברים לזכרו של ד"ר דוד זליקוביץ'
* עם כל הכבוד לאלגוריתם הדטרמיניסטי בזמן פולינומיאלי, הצופן לא יישבר, הארץ, 26 באוגוסט 2002.
* הנימוק לזכייה השנה: יצירת גשר בין שני עולמות מתמטיים, הארץ 2 בספטמבר 2002.
* איך לשמור סוד, גלילאו, גיליון 52, נובמבר-דצמבר 2002.

קטגוריה:מדעני מחשב ישראלים
קטגוריה:בוגרי בית הספר היסודי גרץ (תל אביב)
קטגוריה:בוגרי תיכון עירוני ד' (תל אביב)
קטגוריה:בעלי תואר דוקטור מאוניברסיטת תל אביב
קטגוריה:בוגרי העתודה האקדמית
קטגוריה:סגל האוניברסיטה הפתוחה
קטגוריה:ישראלים שנולדו ב-1964